Donald Thomas

**Donald Alexander Thomas** (s. 1. heinäkuuta 1984) on bahamalainen korkeushyppääjä ja maailmanmestari.

Koripalloa harrastanut Thomas kilpaili korkeushypyssä ensimmäisen kerran tammikuussa 2006, jolloin hän ensimmäisessä kilpailussaan hyppäsi 222&nbsp;cm. Hän oli tehnyt korkeushyppyharjoituksia vain kerran aikaisemmin. Pari kuukautta myöhemmin hän kilpaili Kansainyhteisön kisoissa sijoittuen neljänneksi tuloksella 223&nbsp;cm.

Hallikaudella 2007 Thomas ylitti ensimmäisen kerran urallaan 230&nbsp;cm. Kesällä 2007 hän paransi ennätyksekseen 235&nbsp;cm. Pan-Amerikan kisoissa hän voitti hopeaa Victor Moyan jälkeen tuloksella 230&nbsp;cm.

Osakan MM-kisoissa 2007 Thomas voitti maailmanmestaruuden tuloksella 235&nbsp;cm. Thomasin rimanylitystekniikka on omaperäinen ja Osakassakin hän hyppäsi kolmiloikkapiikkareilla, koska ei osaa hypätä korkeushyppypiikkareilla. Hän voitti vuonna 2007 myös  tuloksella 232. Pekingin olympialaisissa 2008 Thomas karsiutui loppukilpailusta tuloksella 220&nbsp;cm. Berliinin MM-kilpailuissa 2009 hän karsiutui tuloksella 227&nbsp;cm. Hän karsiutui loppukilpailusta myös Dohan sisäratojen MM-kilpailuissa 2010. Saman vuoden maanosien cupissa hän sijoittui toiseksi ja voitti kultaa Delhin Kansainyhteisön kisoissa tuloksella 232. 

Daegun MM-kilpailuissa 2011 Thomas oli yhdestoista. Saman vuoden Pan-Amerikan kisoissa hän voitti kultaa tuloksella 232 cm. Istanbulin sisäratojen MM-kilpailuissa 2012 ja Lontoon olympialaisissa Thomas karsiutui loppukilpailusta. Moskovan MM-kilpailuissa 2013 hän oli kuudes tuloksella 232. Hän karsiutui loppukilpailusta Sopotin sisäratojen MM-kilpailuissa 2014. Toronton Pan-Amerikan kisoissa 2015 hän sai pronssia. Pekingin MM-kilpailuissa 2015 hän sijoittui kuudenneksi.

Thomas sijoittui kymmenenneksi Portlandin sisäratojen MM-kilpailuissa 2016. Hän hyppäsi ennätyksensä 237 Székesfehérvárissa 18. heinäkuuta 2016. Rio de Janeiron olympialaisissa hän oli seitsemäs. Hän karsiutui loppukilpailusta Lontoon MM-kilpailuissa 2017. Seuraavana vuonna hän sijoittui kuudenneksi sisäratojen MM-kilpailuissa Birminghamissa ja neljänneksi Kansainyhteisön kisoissa Gold Coastissa sekä voitti maanosien cupin. Hän sijoittui 2019 Pan-Amerikan kisoissa 11:nneksi. Hän karsiutui loppukilpailusta Dohan MM-kilpailuissa 2019 ja vuonna 2021 järjestetyissä Tokion olympialaisissa. Belgradin MM-hallikilpailuissa 2022 hän oli yhdestoista. Hän karsiutui samana vuonna loppukilpailusta Eugenen MM-kilpailuissa ja sijoittui neljänneksi Birminghamin Kansainyhteisön kisoissa. Vuonna 2023 hän karsiutui loppukilpailusta Budapestin MM-kilpailuissa ja sai pronssia Pan-Amerikan kisoissa. Seuraavana vuonna hän sijoittui yhdeksänneksi Glasgow'n sisäratojen MM-kilpailuissa ja jäi Pariisin olympialaisissa karsinnassa ilman tulosta. Hän karsiutui loppukilpailusta myös Tokion MM-kilpailuissa 2025.

Thomas on saavuttanut Pohjois- ja Keski-Amerikan sekä Karibian-mestaruuskilpailuissa (NACAC) hopeaa vuonna 2025 sekä pronssia vuosina 2018 ja 2022. Keski-Amerikan ja Karibian kisoissa (CAC Games) hän on voittanut kultaa vuosina 2010 ja 2018. Hän on voittanut Timanttiliigan kilpailun Gatesheadissa vuonna 2021. Hänen managerinaan toimii suomalainen Jukka Härkönen.

## Lähteet